बंगले में पोर्च निर्माण के दौरान स्लैब गिरा मजदूर बाल-बाल बचे
श्यामनगर में एक कारोबारी के बंगले में मंगलवार की शाम पोर्च निर्माण के दौरान हादसा हो गया। ढलाई के आधे घंटे बाद स्लैब भरभराकर ढह गया। मलबे के भार से छड़ भी टूटकर गिर गई। हादसे में मजदूर बाल-बाल बचे। काम खत्म होने के बाद सभी मजदूर बगल के खाली मैदान में हाथ-पैर धो रहे थे। उसी दौरान स्लैब गिरा। उसके बाद कई मजदूरों के मलबे में दब जाने की खबर फैल गई। आस-पास के इलाके के साथ पुलिस और प्रशासनिक महकमे में हड़कंप मच गया। मिनटों में वहां भीड़ इकट्ठा हो गई। एंबुलेंस भी बुला लिया गया। हालांकि किसी को घटना में चोट नहीं आई है। पुलिस की टीम मौके पर पहुंची। जेसीबी मशीन बुलाकर मलबा हटाया गया।
तेलीबांधा पुलिस के मुताबिक श्याम नगर गुरुद्वारे के पास होटल संचालक रिक्की सिब्बल और बाॅबी सिब्बल का बंगला है। मकान का मरम्मत करने के साथ गाड़ी रखने के लिए पोर्च बनाया जा रहा है। गार्डन में तीन कॉलम खड़ा किया गया। उसी में स्लैब डाला गया था। वही ढलाई के बाद भरभराकर ढह गया। पुलिस के अनुसार जो कॉलम खड़ा किया गया वह मजबूत नहीं था। कच्चे में ही उसके ऊपर स्लैब ढाल दिया गया। इसके अलावा उसमें सपोर्ट के लिए बीम भी नहीं डाला गया था। जड़ का जोड़ भी इतना कमजोर था कि वह भार से नीचे गिर गया। पुलिस ठेकेदार महेंद्र साहू से पूछताछ कर रही है। नगर निगम से भी जानकारी मांगी है कि निर्माण के लिए अनुमति लिया गया है कि नहीं। नियमानुसार निर्माण हो रहा है कि नहीं।
35 से ज्यादा मजदूर लगे थे काम पर: पुलिस के मुताबिक ढलाई के लिए ठेकेदार ने अपने नियमित मजदूर के अलावा बाहर से भी मजदूर बुलवाए थे। ढलाई में 35 से ज्यादा मजदूर लगे थे।
hin_Deva hin_Deva hin_Deva hin_Deva